緣識  其三一
作者：宋太宗
朝代：宋

paragraphs: 大丈夫兮兼文武，君子能仁潜喜怒。
强明非是盡周旋，滿眼真如不自取。
三春花卉正芬芳，發作癡迷我也狂。
道德修來長不斷，雲從龍變解舒張。
海浪無涯百川水，厚重高深難比擬。
今古猶來世界寬，忻聞爲善惡爲耻。
舟車有利便通津，斟量難事日其新。
勿笑我心孜孜化，貴爲人主不尊身。
共愛巔峰高岌岌，煩惱之中常急急。
先王典教是吾師，可以相宗後法則。
逍遥物外樂熙熙，松椿長養萬年基。
鵬翥引他鷦蝱怒，鳳皇爭與燕雀期。
心猨意馬須自縛，斯言之理還不若。
僻學邪聞似虛空，日月貞明閑銷鑠。
阿諛順旨察來情，瞽者忩忩不可行。
親親友愛慈敦睦，凡言俗態謾纏縈。